Title: ประกาศกระทรวงพาณิชย์ เรื่อง กำหนดด่านศุลกากรที่ผู้ส่งหรือนำสินค้ามาตรฐานผลิตภัณฑ์มันสำปะหลังออกนอกราชอาณาจักรต้องแสดงใบรับรองมาตรฐานสินค้าและปริมาณสินค้ามาตรฐานผลิตภัณฑ์มันสำปะหลังที่ไม่ต้องแสดงใบรับรองมาตรฐานสินค้า

ประกาศกระทรวงพาณิชย์

ประกาศกระทรวงพาณิชย์
เรื่อง กำหนดด่านศุลกากรที่ผู้ส่งหรือนำสินค้ามาตรฐานผลิตภัณฑ์มันสำปะหลัง
ออกนอกราชอาณาจักรต้องแสดงใบรับรองมาตรฐานสินค้า
และปริมาณสินค้ามาตรฐานผลิตภัณฑ์มันสำปะหลัง
ที่ไม่ต้องแสดงใบรับรองมาตรฐานสินค้า

ตามที่ได้มีประกาศกระทรวงเศรษฐการ
เรื่อง
กำหนดปริมาณสินค้ามาตรฐานผลิตภัณฑ์มันสำปะหลังที่บุคคลส่งหรือนำออกนอกราชอาณาจักรโดยมิใช่เป็นการค้า
ลงวันที่ ๒๓ พฤศจิกายน ๒๕๑๔ และประกาศกระทรวงพาณิชย์ เรื่อง
กำหนดด่านศุลกากรที่ผู้ส่งหรือนำสินค้ามาตรฐานผลิตภัณฑ์มันสำปะหลังออกนอกราชอาณาจักรต้องแสดงใบรับรองมาตรฐานสินค้า
ลงวันที่ ๒๘ เมษายน ๒๕๓๒ ไปแล้วนั้น

อาศัยอำนาจตามความในมาตรา
๔ และมาตรา ๑๖ แห่งพระราชบัญญัติมาตรฐานสินค้าขาออก พ.ศ. ๒๕๐๓
แก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
รัฐมนตรีว่าการกระทรวงพาณิชย์โดยคำแนะนำของคณะกรรมการมาตรฐานสินค้า
จึงออกประกาศไว้ ดังต่อไปนี้

ข้อ
๑  ให้ยกเลิก
(๑)
ประกาศกระทรวงเศรษฐการ เรื่อง
กำหนดปริมาณสินค้ามาตรฐานผลิตภัณฑ์มันสำปะหลังที่บุคคลส่งหรือนำออกนอกราชอาณาจักร
โดยมิใช่เป็นการค้า ลงวันที่ ๒๓ พฤศจิกายน ๒๕๑๔
(๒)
ประกาศกระทรวงพาณิชย์ เรื่อง กำหนดด่านศุลกากรที่ผู้ส่งหรือนำสินค้ามาตรฐานผลิตภัณฑ์มันสำปะหลังออกนอกราชอาณาจักรต้องแสดงใบรับรองมาตรฐานสินค้า
ลงวันที่ ๒๘ เมษายน ๒๕๓๒

ข้อ
๒  กำหนดให้ด่านศุลกากรต่อไปนี้คือ
ท่ากรุงเทพฯ ด่านศุลกากรแหลมฉบัง จังหวัดชลบุรี ด่านศุลกากรมาบตาพุด จังหวัดระยอง
ด่านศุลกากรจันทบุรี จังหวัดจันทบุรี ด่านศุลกากรคลองใหญ่ จังหวัดตราด
และด่านศุลกากรตากใบ จังหวัดนราธิวาส
เป็นด่านศุลกากรที่ผู้ส่งหรือนำสินค้ามาตรฐานผลิตภัณฑ์มันสำปะหลังออกนอกราชอาณาจักรต้องแสดงใบรับรองมาตรฐานสินค้าต่อเจ้าพนักงานศุลกากร

ข้อ
๓  ให้ผลิตภัณฑ์มันสำปะหลังที่มีปริมาณไม่เกินชนิดละหนึ่งร้อยกิโลกรัมที่บุคคลส่งหรือนำออกนอกราชอาณาจักร
โดยมิใช่เป็นการค้า
หรือเพื่อใช้ในยานพาหนะที่บรรทุกออกไปเท่าที่จำเป็นหรือเพื่อเป็นตัวอย่างทางด่านศุลกากรตามที่กำหนดไว้ในข้อ
๒ ผู้ส่งหรือนำออกได้รับยกเว้นไม่ต้องจดทะเบียนเป็นผู้ทำการค้าขาออกซึ่งสินค้ามาตรฐาน
และไม่ต้องแสดงใบรับรองมาตรฐานสินค้านั้นต่อเจ้าพนักงานศุลกากร

ข้อ
๔[๑]  ประกาศฉบับนี้ให้ใช้บังคับเมื่อพ้นกำหนด
๖๐ วัน นับแต่วันประกาศในราชกิจจานุเบกษาเป็นต้นไป

ประกาศ ณ วันที่ ๓๑
กรกฎาคม พ.ศ. ๒๕๔๔
อดิศัย  โพธารามิก
รัฐมนตรีว่าการกระทรวงพาณิชย์

ดวงเพ็ญ/พิมพ์
๒ กันยายน ๒๕๕๔
อุษมล/ผู้จัดทำ
๕ กันยายน ๒๕๕๔

[๑] ราชกิจจานุเบกษา
เล่ม ๑๑๘/ตอนที่ ๗๘ ง/หน้า ๑๒/๒๗ กันยายน ๒๕๔๔